|  |
| --- |
| **Op. 3:1-6****“Daar sal fooie kerke ook wees. Hulle lyk lewendig maar is eintlik mors dood.”***Andries Burger, Pinetown Gemeente, 3 Julie 2022* |

*Sing: Lied168:1,3; Lied 499:1-4; Lied 265:1-3; Lied 177:1,2; Lied 599:1,3; Lied 439:1,2; “Vrede”*

In die Openbaring van Jesus Christus gee Hy vir ons perspektief vir die toekoms –

van destyds toe Johannes dit in sy ballingskap op Patmos ontvang het tot by Jesus se wederkoms.

Dis nie dinge wat eers ééndag gaan kom nie,

Jesus sê (1:19) dit is dinge wat reeds daar was in Johannes se tyd, en regdeur nog steeds daar is;

en dis dinge wat nog moet gebeur ná Johannes se tyd, én na ons tyd tot by sy wederkoms.

Voordat Hy bekend maak wat in die wêreld om ons aan die gang is en gaan gebeur,

begin Hy om te wys wat binne in die kerk gebeur en gaan gebeur terwyl al daardie wêreld dinge plaasvind en nog moet plaasvind.

Soos julle seker nou al goed onthou begin die openbaring van die kerke met ŉ visioen van Jesus tussen die gemeentes met die leraars van elke gemeente in sy regterhand.

Dan gaan Hy verder met ŉ brief aan elkeen van sewe gemeentes.

Gemeentes wat destyds presies so bestaan het met die omstandighede wat Hy beskryf, maar wat ook die kerk van alle tye en alle plekke verteenwoordig.

Daardie selfde dinge vind steeds plaas in mindere of meerder mate –

dit was ŉ openbaring vir die kerk in Johannes se tyd,

en netso ook vir ons en in al die geslagte wat nog sou kom totdat Jesus weer kom.

Vandag fokus ons op die vyfde brief: aan Sardis, en aan ons...

**<< Lees Op. 1:10-20 en 3:1-6 >>**

Hierdie is nie ŉ maklike boodskap nie,

nie destyds vir die gemeente van Sardis nie en ook nie vandag vir ons nie.

Dit was definitief nie ŉ maklike boodskap vir die leraar van Sardis om dit destyds aan die gemeente oor te dra nie, en netso ook nie vir my vandag nie.

Maar dit is ŉ boodskap van ons Here af wat hulle en ons en alle kerke op alle plekke en alle tye dringend moet hoor en ter harte neem.

Juis omdat dit Jesus is wat ook my in sy regterhand hou maak dit onmoontlik om daaroor stil te bly en omdat dit Hy is wat my vashou

 gee dit my moed om dit wel oor te dra – in die volle konsekwensies daarvan.

 Elkeen wat kan hoor moet luister na wat die Gees vir die gemeente wil sê.

Die boodskap is tog ook ŉ geweldige troos en versekering vir ŉ paar mense in die gemeente, en al sê Hy niks goeds te van die gemeente van Sardis as geheel nie, is daar nog kans vir lewe – ás hulle net sou luister.

Daar is ŉ baie goeie vergelyking uit die sterrekunde wat kan help om te verstaan wat in Sardis gebeur het.

Julle weet dat sterre baie, baie vêr van die aarde af is.

Dit is só vêr dat ons die afstand nie in km meet nie, maar in ligjare. Dit is hoe vêr lig beweeg in ŉ jaar. Dit is verskriklik vêr want lig beweeg teen 300 000 km per sekonde
 en ŉ ligjaar is dus omtrent 9.5 miljoen miljoen km.

 (Ek hoop ek sê dit reg, wonder nogal hoe Zuma dit sou sê...)

Ons son is die naaste ster aan ons – sowat 8 lig-minute vêr, maar die “drie konings” of die gordel in die Orion sterrebeeld, is 1 260 ligjare weg.

Dit beteken dat die lig wat ons vanaand sien eintlik lyk hoe daardie sterre 1 260 jaar gelede gelyk het want dit is hoe lank dit gevat het vir daardie lig om hier te kom.

As daardie sterre sou uitbrand en ophou om lig uit te straal, dan sal ons op die aarde dit eers 1 260 jaar later agterkom.

Vir al daardie lang jare sal dit lyk asof daardie sterre nog lewe, terwyl dit eintlik klaar dood is.

So was die gemeente Sardis, van buite af het dit in die samelewing nog gelyk of hulle lewe, terwyl hulle aan die binnekant eintlik dood was.

So dood dat ons nie eers lees van verdrukking deur die wêreld soos in Efese, Smirna en Pergamum en selfs Tiatira nie, want die geveg om hulle liggie te doof was eintlik al klaar gewonne.

Dit is baie dieselfde wat met die antieke stad van Sardis self gebeur het.

Lank voor die Romeinse Ryk was Sardis die hoofstad van die gebied omdat dit so veilig was – bo op ŉ berg met omtrent 500 meter se steil kranse, hoog bokant die vrugbare valleie doer onder rondom die stad.

Omdat hulle net een toegangsroete gehad het om te beskerm was dit baie maklik om die stad veilig te hou.

Maar omdat dit so veilig was het Sardis oorgerus geraak en nie eers wagte gehad het op enige ander plek rondom die stad nie.

Toe daar ŉ vyand kom met ervare bergklimmers het hulle die stad onverwags soos n dief in die nag oorrompel.

Hulle sê selfs ŉ kind sou die aanval kon keer, as hulle nie so oorgerus was nie.

Maar selfs in vredestyd van die Romeinse Ryk het die stad as’t ware gesterf...

Die plek daarbo was beperk en soos die stad gegroei het was die uitbreiding later meestal onder in die vallei.

Die eintlike Sardis daarbo het stilgeword, soos die middestad van meeste van ons groot stede sodat die eintlike lewe onder in die vallei was, soos in die voorstede vandag.

Mense sou dalk nog praat van die ryke lewende stad, maar die eintlike Sardis daarbo was dood...

En so het die gemeente van Sardis nog die naam gehad van ŉ lewende gemeente.

Hulle het van buite af nog gelyk soos ŉ kerk van Jesus Christus,

maar hulle verhouding met Hom was daarmee heen.

Hulle het nog die dinge van ŉ kerk gedoen, maar geestelike was hulle dood –

soos die wêreld om hulle dood was in sonde en oortreding –

sonder ŉ lewende verhouding met Christus.

Dink bietjie saam hoe dit vandag sou lyk – ŉ kerk of gemeente wat lewendig lyk maar eintlik dood is?

Hulle sou dalk baie wees en gereeld bymekaarkom en dit selfs “eredienste” noem –

maar hulle sal tog niks wou hoor van sonde en hulle nood vir verlossing nie;

hulle sal bymekaarkom om die “praise and worship” te geniet en goed te voel daaroor,

maar tog net nie die tug van die wet om hulle hartseer te maak oor hulle tekortkominge in die uitleef daarvan nie;

hulle sou graag luister na opbouende en goedvoel boodskappe wat kort en vermaaklik is en vol van God se beloftes en troos,

maar nie eintlik erns maak oor die werklike en die volle waarheid van die Bybel nie,

tog net nie boodskappe wat bots met hulle siening van die lewe en van wat reg en aanvaarbaar is nie.

Herken jy sulke kerke in ons tyd – dat dit inderdaad gebeur soos Jesus al vir Johannes openbaar het?

 Herken jy dalk tekens daarvan in hierdie gemeente, of by jouself?

Die gemeenskap sal weet wat die gemeente doen – hulle het immers die naam van ŉ lewende gemeente.

Die gemeenskap sal hoor dat die gemeente mekaar lief het en in die gemeenskap uitreik,

dat hulle vir mekaar sorg wanneer iemand siek is of nie genoeg inkomste het nie,

hulle sal hoor en sien hoeveel funksies en dienswerk daar in die gemeente en in die gemeenskap gedoen word –

maar hulle sal nie weet dat dit lankal nie meer die gemeente is wat hierdie dinge doen nie

maar net ŉ handjievol lidmate wat elke keer maar weer doen wat die Bybel leer eintlik deel behoort te wees van elke gelowige se geloofslewe.

Herken jy sulke gemeentes in ons tyd, het jy dalk al merktekens daarvan in hierdie gemeente gesien, of by jouself?

So ŉ gemeente sal ŉ predikant hê wat eintlik nie meer belangstel in wat die Bybel regtig leer nie, veral nie as dit lynreg bots met wat die samelewing voorskryf nie.

Nee, hulle sal die vrede bewaar al moet die waarheid in die proses sneuwel, hulle sal bestuurders wees wat nog al die gebruike en rituele van godsdiens doen, maar leeg en sonder inhoud.

Soos Paulus in 2 Timoteus 3:5 skryf, “5 *Hulle sal nog die uiterlike skyn van die godsdiens hê, maar die krag van die godsdiens sal hulle nie ken nie.*

Daar sal ŉ kerkraad wees in so ŉ gemeente en ŉ diakonie,

maar hulle sal doen wat húlle dink nodig is en net soveel as waarmee hulle gemaklik is, hulle sal nie meer ywerig wees om te leer en te doen wat God se Woord sê nie.

Lidmate sal nog kinders doop en beloftes maak, hulle sal vriende en familie van vêr af nooi as getuies te wees van hulle huweliksbeloftes voor God, of van die beloftes wanneer hulle hulle geloof bely,

maar hulle sal gerieflik daarvan vergeet en dit met allerhande wêreldse verskonings begrawe wanneer dit moeite en opoffering vra om na te kom.

Hulle sal praat soos Christene, maar leef soos die wêreld...

Ek weet nie hoe vêr dit moet gaan voordat Jesus ŉ gemeente dood sal noem nie,

maar dit skeur my hart dat ek te veel van hierdie doodseienskappe al teengekom het in kerke om ons, en soms by lidmate saam met ons...

Dit is reg dat ons kerke raaksien wat so lyk, en ons moet van hulle wegvlug soos Paulus ook in 2 Timoteus 3.5 waarsku;

maar ons moet nie oorgerus wees soos die mense van Sardis om te dink ons loop nie ook hierdie gevaar nie. Pinetown Gemeente, ek en jy...

Jesus het ŉ baie duidelike boodskap vir Sardis en elke gemeente waar hulle nog net die skyn van lewe het,

maar netso ook aan elke lidmaat by wie hierdie simptome dalk begin wys...

Skrik wakker!

Dit is nog nie te laat nie, blaas daardie kooltjies van ŉ lewende geloof wat wil doodgaan aan om weer op te vlam.

Om met die dinge van God besig te wees op jou eie terme is nie goed genoeg nie,

jy moet met die God van die dinge besig wees – in oorgawe en met ywer op sý terme soos Hý wil....

Hy gee ŉ opdrag oor hoe om waarlik weer ŉ lewende lidmaat en ŉ lewende gemeente te word en te bly.

Onthou wat jy ontvang het en gehoor het, dink aan die blye boodskap, die evangelie van Christus wat julle ontvang het.

 Jy sien – ons met weer en weer en aanhoudende onthou dat ons,

ek en jy in onsself verdoem sou was tot die ewige helse straf en woede van God oor ons sonde,

ons moet weer en altyd diep bewus word en bewus bly van Jesus Christus se selfverloënende offer aan die kruis waar Hy met sy lewe betaal het vir ons sondeskuld en ons daarvan bevry het en ons met sy bloedoffer daarvan skoon gewas het.

Ons moet altyd en heeltyd die wonder van God se genade onthou

dat dit net deur die werk van die Heilige Gees wat wedergeboorte en geloof werk

wat ons enigsins daaraan deel kry aan Christus se verdienste

sodat ons nie meer weggooi sondekinders is nie,

maar aangeneem is as God se kinders om saam te kan wees as sy huisgesin.

Jy sien, wanneer al hierdie dinge nie meer in ons gedagtes en in ons harte lewe nie,

dan tree die geestelike dood in,

 en al doen ons nog die dinge wat soos kerk lyk,

word ons gedagtes en ons harte ingesuig deur ons sondige natuur en die wêreld om ons.

Dan maak ons nog geluide soos Christene,

maar ons harte is nie meer geanker in Hom nie

maar by onsself en ons dinge duskant die graf,

 in harmonie met die wêreld wat Hom nie ken nie.

Herken die tekens van geestelike dood,

erken dit en bely dit voor God en bekeer jou daarvan.

Draai om en fokus op die evangelie,

maak Jesus Christus se blye boodskap die spilpunt, die anker van alles in jou gedagtes en jou woorde en jou dade, jou drome en jou begeertes.

Daar is soveel geleenthede om ons so te help fokus en ons kan mekaar nog soveel meer daarmee help...

In elke erediens prys ons Hom, word ons klein in besef van ons afhanklikheid, luister ons na sy Woord waar Christus se evangelie altyd sentraal moet bly...

Daar is tans een Bybelstudie in ons gemeente op Dinsdag oggende

 maar ons kan en behoort soveel meer daarvan te hê.

 Nie om net nóg iets te doen wat gelowig lyk nie,

maar om werklik weer en meer onder die indruk van sy genade in elkeen se lewe te kom.

Elke dag se Bybellees en saam bid as gesin of op jou eie as jy alleen is.

Help mekaar daarmee – herinner mekaar, nooi mekaar uit, vra uit as iemand nie kom nie...

As ŉ gemeente wat net nog die naam van lewe het, of lidmate wat die tekens van geestelike stuiptrekkings by hulle raaksien,

nie luister en bekeer om weer op Jesus se evangelie te fokus en dit te versterk nie,

 sal Jesus soos ŉ dief in die nag kom en daardie gemeente sal nie meer wees nie.

Geen gemeente, ook ons in Pinetown Gemeente, mag oorgerus raak soos Sardis wat in hulle slaap oorval is deur die vyand se vaardige bergklimmers nie.

Ons moenie ŉ fout maak nie – die duiwel is los soos ŉ brullende leeu wat ons wil verslind.

Dan skuif Jesus se fokus op die paar mense wat nie soos die gemeente in ŉ skynlewe verval het nie.

Daar was nog van hulle in daardie dooie Sardis gemeente, en so mag daar vandag steeds wees in kerke wat dood is soos Sardis.

Ons leer wel in 2 Timoteus 3:5 dat ons van hulle moet wegvlug,

en ons bely in art 28 van die Nederlandse Geloofsbelydenis dat gelowiges hulle by ŉ ware (en lewendige) kerk moet aansluit,

 maar daar is dalk redes waarom jy nie kan nie...

Jesus noem hulle die mense wie se klere nog nie besoedel is nie.

Vir die mense van Sardis moes die ŉ treffende beeld gewees het omdat hulle ŉ groot wol industrie gehad het waar hulle die skoon wol in allerhande kleure gekleur het.

Dit is ook ŉ besonder beeld regdeur die Bybel dat soos Jesaja se woord in Jes. 64:6 dat die volk onrein was soos vuil klere.

Daar in Sardis, en in gemeentes wat geestelik dood geword het, ken Jesus die enkelinge wat nog lewe op hulle naam, persoonlik.

Dit is wat in die Grieks staan in v. 4, daar is enkele name, of persone soos ons dit vertaal het.

Jesus ken jou op jou naam en jy sal saam met Hom in wit klere wandel.

Wit klere, soos ons later in Op. 7 sal lees, wat wit gemaak is in die bloed van die Lam – nie hulle eie verdienste nie, steeds Jesus Christus alleen.

Al sou die gemeente geestelik dood wees,

is elkeen wat geestelik bly lewe deur op Jesus en sy evangelie te fokus as die kragbron en motivering van hulle lewe,

se name ewig vas en seker in die boek van die lewe.

En soos jy sy Naam bly bely met ŉ lewende geloofslewe,

 so sal Hy jou Naam bely voor sy Vader en sy engele...

Moenie moedeloos of wanhopig word wanneer jy vasgevang is in ŉ gemeente wat dalk nog die Naam van lewe het, maar eintlik geestelik dood is nie.

Nog een belangrike ding moet ons oplet uit hierdie brief.

Hoe is dit moontlik vir ŉ gemeente wat al geestelike dood is, of byna dood is om weer lewe te kry?

 Onthou jy hoe Jesus Hom voorgestel het in die begin van hierdie brief?

Dit kom van Hom wat die sewe Geeste van God het (v. 1).

Dit beklemtoon dat die Heilige Gees van Jesus uitgaan na elkeen van die sewe gemeentes, en dus na alle kerke of gemeentes om nuwe lewe in dooie harte te werk –

nie net in elkeen wat tot geloof en ewige lewe in Christus kom nie,

 maar ook in ŉ kerk of gemeente wat bekeer van hulle dooie skynlewe

om deur die Heilige Gees se werk weer in en uit die evangelie van Christus te lewe, waarlik te lewe...

Jesus sê dit in Joh. 6:63, *“63* *Dit is die Gees wat iemand lewend maak; die mens self kan dit nie doen nie.*

 Vra Hom gedurig daarvoor...

Maar Hy wat die sewe Geeste van God het, het ook die sewe sterre (1).

Dit roep elke boodskapper in die gemeente op, elke leraar

om die gemeente terug te bring na die evangelie van Jesus Christus en al die elemente daarvan en in die volle konsekwensies daarvan –

sonder om doekies om te draai met mooi praatjies en goed-voel stories;

die snydende waarheid,

 die bevrydende waarheid,

 die heerlike blye waarheid van die Woord van God...

As die leraar in jou gemeente dit nie doen nie, help hom reg, spreek hom aan,

vra die Kerkraad om hulle werk te doen -

want as die predikant dit nie doen nie is die hele gemeente en elke lidmaat in groot gevaar.

En as hy dit wel doen, luister dan gereeld en ywerig en

onthou hy is in Christus se hand wat hom gebruik om die lewe te verkondig vir die gemeente en vir jou persoonlik.

Dit is Jesus se openbaring van wat is en wat nog moet gebeur,

 luister wat die Gees vir die gemeentes wil sê...

Amen